SKRIFTLIG FORESPØRGSEL E-2378/99

af Juan Izquierdo Collado (PSE) til Kommissionen

(16. december 1999)

Om: Sikkerhed i busser

Den 19. september 1999 mistede 29 livet og 25 blev alvorligt såret som følge af en busulykke ved Zaragoza (Spanien). I de seneste år har 398 mistet livet ved busulykker i Spanien, hvoraf de 91 var børn i skolealderen. Agter Kommissionen i betragtning af disse oplysninger at træffe foranstaltninger for at øge bustransportsikkerheden? Mener Kommissionen, at der bør ske en skærpelse af reglerne for bilsyn, hastighedsbegrænsning, pauser under længerevarende rejser, alkoholtest osv.? Hvad mener Kommissionen om foranstaltninger som f.eks. obligatorisk brug af sikkerhedssele eller montering af airbags på passagersæderne?

Svar afgivet på Kommissionens vegne af Loyola de Palacio

(27. januar 2000)

Kommissionen har allerede truffet mange retlige tiltag på europæisk niveau for at forbedre bussers sikkerhed. Det drejer sig bl.a. om Rådets forordning (EØF) nr. 3820/85 af 20. december 1985 om harmonisering af visse bestemmelser på det sociale område inden for vejtransport(1); Rådets forordning (EØF) nr. 3821/85 af 20. december 1985 om kontrolapparatet inden for vejtransport(10); Rådets direktiv 92/6//EØF af 10. februar 1992 om montering og anvendelse af hastighedsbegrænsende

anordninger i visse klasser af motorkøretøjer i Fællesskabet(2); Kommissionens direktiv 96/36/EF af 17. juni 1996 om tilpasning til den tekniske udvikling af Rådets direktiv 77/541/EØF om indbyrdes tilnærmelse af medlemsstaternes lovgivning om sikkerhedsseler og fastholdelsesanordninger i motorkøretøjer(3); Kommissionens direktiv 96/37/EF af 17. juni 1996 om tilpasning til den tekniske udvikling af Rådets direktiv 74/408/EØF vedrørende motorkøretøjers indvendige udstyr (sædernes modstandsdygtighed og forankring)(4); Kommissionens direktiv 96/38/EF af 17. juni 1996 om tilpasning til den tekniske udvikling af Rådets direktiv 76/115/EØF om sikkerhedsselers forankringer i motordrevne køretøjer(5); Rådets direktiv 91/439/EF af 29. juli 1991 om kørekort(6), ændret ved Rådets direktiv 97/26/EF af 2. juni 1997(7); samt Rådets direktiv 96/6/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil(8).

Kommissionen har endvidere sendt et forslag til Rådets og Parlamentets direktiv om særlige bestemmelser for køretøjer til personbefordring med mere end otte siddepladser, eksklusive førerens plads, og ændring af Rådets direktiv 70/156/EØF(9) som omfatter krav om, at busserne skal kunne klare rulletests; der findes allerede krav om at busser kan hælde til siden så og så mange grader og krav vedrørende størrelse, placering og antal nødudgange. Endnu et forslag fra Kommissionen, som nok snart bliver vedtaget, kræver, at alle medlemsstater skal foretage regelmæssige inspektioner ved vejen af busser og lastbiler for at sikre køretøjernes trafiksikkerhed.

Hvad angår det ærede medlems anmodning om europæisk lovgivning om obligatorisk anvendelse af sikkerhedsseler på busser har Kommissionen på nuværende tidspunkt ingen planer om at ændre det eksisterende direktiv. Kommissionen erkender, at sikkerhedsseler på busser har positive sikkerhedsaspekter og støtter deres anvendelse, men det er for tidligt med lovgivning om obligatorisk anvendelse indtil en stor del af Fællesskabets busflåde er udstyret med sikkerhedsbælter, der opfylder de nødvendige EF-normer.

Hvad angår luftpuder på busser, bemærker Kommissionen, at ingen EF-producent på nuværende tidspunkt bygger busser som har luftpuder i hele bussen. Det er derfor på nuværende tidspunkt uhensigtsmæssigt at lovgive vedrørende dette.

(1) EFT L 370 af 31.12.1985.

(2) EFT L 57 af 2.3.1992.

(3) EFT L 178 af 17.7.1996.

(4) EFT L 186 af 25.7.1996.

(5) EFT L 187 af 26.7.1996.

(6) EFT L 237 af 24.8.1991.

(7) EFT L 162 af 19.6.1997.

(8) EFT L 46 af 17.2.1997.

(9) EFT C 17 af 20.1.1998.

(10) EFT L 370 af 31.12.1985.